पराशरस्मृतिः/नवमोध्यायः
<table>		
		
<td><p>		
	गवां संरक्षणार्थाय न दुष्येद्रोधबन्धयोः   ।तद्वधं तु न तं विद्यात्कामाकामकृतं तथा    ।। ९.१  ।।	</p>
<td><p>		
	दण्डादूर्ध्वं यदन्येन प्रहाराद्यदि पातयेत् ।प्रायश्चित्तं तदा प्रोक्तं द्विगुणं गोवधे चरेत्   ।। ९.२  ।।	</p>
<td><p>		
	रोधबन्धनयोक्त्राणि घातश्चेति चतुर्विधम्  ।एकपादं चरेद्रोधे द्वौ पादौ बन्धने चरेत्   ।। ९.३  ।।	</p>
<td><p>		
	योक्त्रेषु पादहीनं स्याच्चरेत्सर्वं निपातने   ।गोवाटे वा गृहे वापि दुर्गे वाप्यसमस्थले    ।। ९.४  ।।	</p>
<td><p>		
	नदीष्वथ समुद्रेषु त्वन्येषु न नदीमुखे   ।दग्धदेशे मृता गावः स्तम्भनाद्रोध उच्यते    ।। ९.५  ।।	</p>
<td><p>		
	योक्त्रदामकदोरैश्च कण्ठाभरणभूषणैः   ।गृहे वापि वने वापि बद्धा स्याद्गौर्मृता यदि   ।। ९.६  ।।	</p>
<td><p>		
	तदेव बन्धनं विद्यात्कामाकामकृतं च यत् ।हले वा शकटे पङ्क्तौ पृष्ठे वा पीडितो नरैः    ।। ९.७  ।।	</p>
<td><p>		
	गोपतिर्मृत्युं आप्नोति योक्त्रो भवति तद्वधः   ।मत्तः प्रमत्त उन्मत्तश्चेतनो वाप्यचेतनः    ।। ९.८  ।।	</p>
<td><p>		
	कामाकामकृतक्रोधो दण्डैर्हन्यादथोपलैः   ।प्रहृता वा मृता वापि तद्धि हेतुर्निपातने   ।। ९.९  ।।	</p>
<td><p>		
	अङ्गुष्ठमात्रस्थूलस्तु बाहुमात्रः प्रमाणतः   ।आद्रस्तु सपलाशश्च दण्ड इत्यभिधीयते    ।। ९.१०  ।।	</p>
<td><p>		
	मूर्छितः पतितो वापि दण्डेनाभिहितः स तु   ।उत्थितस्तु यदा गच्छेत्पञ्च सप्त दशैव वा   ।। ९.११  ।।	</p>
<td><p>		
	ग्रासं वा यदि गृह्णीयात्तोयं वापि पिबेद्यदि   ।पूर्वं व्याध्युपसृष्टश्चेत्प्रायश्चित्तं न विद्यते    ।। ९.१२  ।।	</p>
<td><p>		
	पिण्डस्थे पादं एकं तु द्वौ पादौ गर्भसंमिते   ।पादोनं व्रतं उद्दिष्टं हत्वा गर्भं अचेतनम्  ।। ९.१३  ।।	</p>
<td><p>		
	पादेऽङ्गरोमवपनं द्विपादे श्मश्रुणोऽपि च   ।त्रिपादे तु शिखा वर्जं सशिखं तु निपातने    ।। ९.१४  ।।	</p>
<td><p>		
	पादे वस्त्रयुगं चैव द्विपादे कांस्यभाजनम्  ।त्रिपादे गोवृषं दद्याच्चतुर्थे गोद्वयं स्मृतम्  ।। ९.१५  ।।	</p>
<td><p>		
	निष्पन्नसर्वगात्रस्तु दृश्यते वा सचेतनः   ।अङ्गप्रत्यङ्गसंपूर्णो द्विगुणं गोव्रतं चरेत्   ।। ९.१६  ।।	</p>
<td><p>		
	पाषाणेनाथ दण्डेन गावो येनाभिघातिताः   ।शृङ्गभङ्गे चरेत्पादं द्वौ पादौ नेत्रघातने    ।। ९.१७  ।।	</p>
<td><p>		
	लाङ्गूले पादकृच्छ्रं तु द्वौ पादावस्थिभञ्जने   ।त्रिपादं चैव कर्णे तु चरेत्सर्वं निपातने    ।। ९.१८  ।।	</p>
<td><p>		
	शृङ्गभङ्गेऽस्थिभङ्गे च कटिभङ्गे तथैव च   ।यदि जीवति षण्मासान्प्रायश्चित्त्तं न विद्यते    ।। ९.१९  ।।	</p>
<td><p>		
	व्रणभङ्गे च कर्तव्यः स्नेहाभ्यङ्गस्तु पाणिना   ।यवसश्चोपहर्तव्यो यावद्दृढबलो भवेत् ।। ९.२०  ।।	</p>
<td><p>		
	यावत्संपूर्णसर्वाङ्गस्तावत्तं पोषयेन्नरः   ।गोरूपं ब्राह्मणस्याग्रे नमस्कृत्वा विसर्जयेत्   ।। ९.२१  ।।	</p>
<td><p>		
	यद्यसंपूर्णसर्गाङ्गो हीनदेहो भवेत्तदा   ।गोघातकस्य तस्यार्थं प्रायश्चित्तं विनिर्दिशेत् ।। ९.२२  ।।	</p>
<td><p>		
	काष्ठलोष्टकपाषाणैः शस्त्रेणैवोद्धतो बलात् ।व्यापादयति यो गां तु तस्य शुद्धिं विनिर्दिशेत्   ।। ९.२३  ।।	</p>
<td><p>		
	चरेत्सांतपनं काष्ठे प्राजापत्यं तु लोष्टके   ।तप्तकृच्छ्रं तु पाषाणे सस्त्रे चैवातिकृच्छ्रकम्  ।। ९.२४  ।।	</p>
<td><p>		
	पञ्च संतपने गावः प्राजापत्ये तथा त्रयः   ।तप्तकृच्छ्रे भवन्त्यष्टावतिकृच्छ्रे त्रयोदश   ।। ९.२५  ।।	</p>
<td><p>		
	प्रमापणे प्राणभृतां दद्यात्तत्प्रतिरूपकम्  ।तस्यानुरूपं मूल्यं वा दद्यादित्यब्रवीन्मनुः   ।। ९.२६  ।।	</p>
<td><p>		
	अन्यत्राङ्कनलक्ष्मभ्यां वाहने मोचने तथा   ।सायं संगोपनार्थं च न दुष्येद्रोधबन्धयोः    ।। ९.२७  ।।	</p>
<td><p>		
	अतिदाहेऽतिवाहे च नासिकाभेदने तथा   ।नदीपर्वतसंचारे प्रायश्चित्तं विनिर्दिशेत्   ।। ९.२८  ।।	</p>
<td><p>		
	अतिदाहे चरेत्पादं द्वौ पादौ वाहने चरेत् ।नासिक्ये पदहीनं तु चरेत्सर्वं निपातने   ।। ९.२९  ।।	</p>
<td><p>		
	दहानात्तु विपद्यते अनड्वान्योक्त्रयन्त्रितः   ।उक्तं पराशरेणैव ह्येकपादं यथाविधि    ।। ९.३०  ।।	</p>
<td><p>		
	रोधनं बन्धनं चैव भारः प्रहरणं तथा   ।दुर्गप्रेरणयोक्त्रं च निमित्तानि वधस्य षट्  ।। ९.३१  ।।	</p>
<td><p>		
	बन्धपाशसुगुप्ताङ्गो म्रियते यदि गोपशुः   ।भवने तस्य पापी स्यात्प्रायश्चित्तार्धं अर्हति    ।। ९.३२  ।।	</p>
<td><p>		
	न नारिकेलैर्न च शाणवालैः न वापि मौञ्जैर्न च वल्कशृङ्खलैः   ।एतैस्तु गावो न निबन्धनीया बद्ध्वापि तिष्ठेत्परशुं गृहीत्वा    ।। ९.३३  ।।	</p>
<td><p>		
	कुशैः काशैश्च बध्नीयाद्गोपशुं दक्षिणामुखम्  ।पाशलग्नाग्निदग्धासु प्रायश्चित्तं न विद्यते    ।। ९.३४  ।।	</p>
<td><p>		
	यदि तत्र भवेत्काष्ठं प्रायश्चित्तं कथं भवेत् ।जपित्वा पावनीं देवीं मुच्यते तत्र किल्बिषात् ।। ९.३५  ।।	</p>
<td><p>		
	प्रेरयन्कूपवापीषु वृक्षच्छेदेषु पातयन्  ।गवाशनेषु विक्रीणंस्ततः प्राप्नोति गोवधं   ।। ९.३६  ।।	</p>
<td><p>		
	आराधितस्तु यः कश्चिद्भिन्नकक्षो यदा भवेत् ।श्रवणं हृदयं भिन्नं मग्नो वा कूपसंकटे   ।। ९.३७  ।।	</p>
<td><p>		
	कूपादुत्क्रमणे चैव भग्नो वा ग्रीवपादयोः   ।स एव म्रियते तत्र त्रीन्पादांस्तु समाचरेत् ।। ९.३८  ।।	</p>
<td><p>		
	कूपखाटे तटाबन्धे नदीबन्धे प्रपासु च   ।पानीयेषु विपन्नानां प्रायश्चित्तं न विद्यते   ।। ९.३९  ।।	</p>
<td><p>		
	कूपखाते तटाखाते दीर्घखाते तथैव च   ।अन्येषु धर्मखातेषु प्रायश्चित्तं न विद्यते    ।। ९.४०  ।।	</p>
<td><p>		
	वेश्मद्वारे निवासेषु यो नरः खातं इच्छति   ।स्वकार्यगृहखतेषु प्रायश्चित्तं विनिर्दिशेत् ।। ९.४१  ।।	</p>
<td><p>		
	निशि बन्धनिरुद्धेषु सर्पव्याघ्रहतेषु च   ।अग्निविद्युद्विपन्नानां प्रायश्चित्तं न विद्यते    ।। ९.४२  ।।	</p>
<td><p>		
	ग्रामघाते शरौघेण वेश्मभङ्गान्निपातने   ।अतिवृष्टिहतानां च प्रायश्चित्तं न विद्यते    ।। ९.४३  ।।	</p>
<td><p>		
	संग्रामे प्रहतानां च ये दग्धा वेश्मकेषु च   ।दावाग्निग्रामघातेषु प्रायश्चित्तं न विद्याते    ।। ९.४४  ।।	</p>
<td><p>		
	यन्त्रिता गौश्चिकित्सार्थं मूढगर्भविमोचने   ।यत्ने कृते विपद्येत प्रायश्चित्तं न विद्यते   ।। ९.४५  ।।	</p>
<td><p>		
	व्यापन्नानां बहूनां च बन्धने रोधनेऽपि वा   ।भिषङ्मिथ्योपचारे च प्रायश्चित्तं विनिर्दिशेत्   ।। ९.४६  ।।	</p>
<td><p>		
	गोवृषाणां विपत्तौ च यावन्तः प्रेक्षका जनाः   ।अनिवारयतां तेषां सर्वेषां पातकं भवेत्   ।। ९.४७  ।।	</p>
<td><p>		
	एको हतो यैर्बहुभिः समेतैर्न ज्ञायते यस्य हतोऽभिघातात् ।दिव्येन तेषां उपलभ्य हन्ता निवर्तनीयो नृपसंनियुक्तैः    ।। ९.४८ ।।	</p>
<td><p>		
	एका चेद्बहुभिः काचिद्दैवाद्व्यापादिता यदि   ।पादं पादं तु हत्यायाश्चरेयुस्ते पृथक्पृथक्  ।। ९.४९  ।।	</p>
<td><p>		
	हते तु रुधिरं दृश्यं व्याधिग्रस्तः कृशो भवेत् ।लाला भवति दष्टेषु एवं अन्वेषणं भवेत् ।। ९.५०  ।।	</p>
<td><p>		
	ग्रासार्थं चोदितो वापि अध्वानं नैव गच्छति   ।मनुना चैवं एकेन सर्वशास्त्राणि जानता    ।। ९.५१  ।।	</p>
<td><p>		
	प्रायश्चित्तं तु तेनोक्तं गोघ्नश्चान्द्रायणं चरेत् ।केशानां रक्षणार्थाय द्विगुणं व्रतं आचरेत्   ।। ९.५२  ।।	</p>
<td><p>		
	द्विगुणे व्रत आदिष्टे द्विगुणा दक्षिणा भवेत् ।राजा वा राजपुत्रो वा ब्राह्मणो वा बहुश्रुतः   ।। ९.५३  ।।	</p>
<td><p>		
	अकृत्वा वपनं तस्य प्रायश्चित्तं विनिर्दिशेत् ।सर्वान्केशान्समुद्धृत्य च्छेदयेदङ्गुलद्वयं    ।। ९.५४  ।।	</p>
<td><p>		
	एवं नारीकुमारीणां शिरसो मुण्डनं स्मृतम्  ।न स्त्रियाः केशवपनं न दूरे शयनाशनं    ।। ९.५५  ।।	</p>
<td><p>		
	न च गोष्ठे वसेद्रात्रौ न दिवा गा अनुव्रजेत् ।नदीषु संगमे चैव अरण्येषु विशेषतः   ।। ९.५६  ।।	</p>
<td><p>		
	न स्त्रीणां अजिनं वासो व्रतं एव समाचरेत् ।त्रिसंध्यं स्नानं इत्युक्तं सुराणां अर्चनं तथा    ।। ९.५७  ।।	</p>
<td><p>		
	बन्धुमध्ये व्रतं तासां कृच्छ्रचान्द्रायणादिकम्  ।गृहेषु सततं तिष्ठेच्छुचिर्नियमं आचरेत् ।। ९.५८  ।।	</p>
<td><p>		
	इह यो गोवधं कृत्वा प्रच्छादयितुं इच्छति   ।स याति नरकं घोरं कालसूत्रं असंशयं    ।। ९.५९  ।।	</p>
<td><p>		
	विमुक्तो नरकात्तस्मान्मर्त्यलोके प्रजायते   ।क्लीबो दुःखी च कुष्ठी च सप्त जन्मानि वै नरः   ।। ९.६०  ।।	</p>
<td><p>		
	तस्मात्प्रकाशयेत्पापं स्वधर्मं सततं चरेत् ।स्त्रीबालभृत्यगोविप्रेष्वतिकोपं विवर्जयेत् ।। ९.६१  ।।	</p>
</table>